**Έκθεση της Κοινοβουλευτικής Επιτροπής Εσωτερικών για το νομοσχέδιο**

 **«Ο περί Προϋπολογισμού της Αρχής Ραδιοτηλεόρασης Κύπρου του 2022 Νόμος του 2021»**

**Παρόντες:**

 Άριστος Δαμιανού, πρόεδρος Πανίκος Λεωνίδου

 Μαρίνα Νικολάου Χρίστος Σενέκης

 Βαλεντίνος Φακοντής Κωστής Ευσταθίου

 Νίκος Σύκας Μαρίνος Μουσιούττας

 Νίκος Γεωργίου

 Η Κοινοβουλευτική Επιτροπή Εσωτερικών μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 17 και στις 24 Φεβρουαρίου 2022. Στην πρώτη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Εσωτερικών και της Αρχής Ραδιοτηλεόρασης Κύπρου.

 Σημειώνεται ότι στο στάδιο συζήτησης του προϋπολογισμού παρευρέθηκε επίσης το μέλος της επιτροπής κ. Αλεξάνδρα Ατταλίδου.

 Ο προϋπολογισμός της Αρχής Ραδιοτηλεόρασης Κύπρου για το έτος 2022 προβλέπει έσοδα ύψους €1.893.550 και δαπάνες ύψους €1.889.102.

 Τα έσοδα της Αρχής Ραδιοτηλεόρασης Κύπρου προέρχονται κυρίως από τα τέλη που εισπράττει η Αρχή για την εξέταση αιτήσεων παραχώρησης άδειας εγκατάστασης και λειτουργίας ραδιοφωνικών και τηλεοπτικών οργανισμών, από τα τέλη επί των εσόδων των εν λόγω οργανισμών που εισπράττονται από τις διαφημίσεις, καθώς και από τα διοικητικά πρόστιμα που επιβάλλονται για παραβάσεις των διατάξεων της ισχύουσας νομοθεσίας περί Ραδιοφωνικών και Τηλεοπτικών Οργανισμών.

 Οι δαπάνες της Αρχής αφορούν κυρίως σε αποδοχές προσωπικού, λειτουργικά έξοδα, αποζημίωση της προέδρου και των μελών της Αρχής, αγορά και συντήρηση εξοπλισμού, έξοδα για υπηρεσιακά ταξίδια, εκπαίδευση προσωπικού και διοργάνωση συνεδρίων και σεμιναρίων, συνδρομές σε διεθνείς και τοπικούς οργανισμούς, δικηγορικά έξοδα, ελεγκτικά δικαιώματα, έξοδα για την υλοποίηση προγράμματος για την παιδεία στα μέσα μαζικής ενημέρωσης, μη προβλεπόμενες δαπάνες και αποθεματικό.

 Σύμφωνα με τα στοιχεία που κατατέθηκαν στην επιτροπή από το Υπουργείο Εσωτερικών, ο προϋπολογισμός της Αρχής για το έτος 2022 είναι πλεονασματικός, δεδομένου ότι τα έσοδα υπερβαίνουν τις δαπάνες κατά €4.448. Περαιτέρω, ο εν λόγω προϋπολογισμός παρουσιάζει συνολική αύξηση των δαπανών της Αρχής κατά €75.617 σε σχέση με τον εγκεκριμένο προϋπολογισμό της για το έτος 2021 κυρίως λόγω της αύξησης των αποδοχών του προσωπικού της Αρχής.

 Στο στάδιο της εξέτασης του προϋπολογισμού η επιτροπή ενημερώθηκε από τους εκπροσώπους της Αρχής για ορισμένα ζητήματα που άπτονται της λειτουργίας της. Επιπροσθέτως, οι εν λόγω εκπρόσωποι κατέθεσαν υπόμνημα στο οποίο μεταξύ άλλων αναφέρονται τα ακόλουθα:

1. Η Αρχή, ως ανεξάρτητο θεσμικό όργανο της Κυπριακής Δημοκρατίας αρμόδιο για την αδειοδότηση και την εποπτεία των ραδιοτηλεοπτικών οργανισμών, αυτοσυντηρείται οικονομικά και ο ετήσιος προϋπολογισμός της δεν επιβαρύνει τον εκάστοτε κρατικό προϋπολογισμό.
2. Η Αρχή έχει υλοποιήσει στη βάση του στρατηγικού της σχεδιασμού τα ακόλουθα:

α. Ενίσχυση της συνεργασίας με αντίστοιχες ευρωπαϊκές ρυθμιστικές αρχές.

β.Προώθηση της ψηφιοποίησης των αρχείων της Αρχής.

γ. Αναβάθμιση της επίσημης ιστοσελίδας της Αρχής και του λογισμικού συστήματος στο οποίο καταγράφονται τα προγράμματα των ραδιοφωνικών και τηλεοπτικών οργανισμών παγκύπριας εμβέλειας.

δ. Δημιουργία κέντρου εκπαίδευσης μαθητών δημοτικής και μέσης εκπαίδευσης σε θέματα που αφορούν τα οπτικοακουστικά μέσα και την ασφάλεια στο διαδίκτυο στο πλαίσιο υλοποίησης προγράμματος για την παιδεία στα μέσα μαζικής ενημέρωσης.

3. Η Αρχή, στο πλαίσιο του εκσυγχρονισμού της νομοθεσίας που διέπει τη ραδιοτηλεόραση, για να καλυφθεί νομοθετικά ένα ευρύ φάσμα θεμάτων που αφορά τη λειτουργία των ραδιοτηλεοπτικών μέσων και να εναρμονιστεί η εθνική νομοθεσία στον τομέα αυτό με το ενωσιακό κεκτημένο, έχει επιφορτιστεί με νέες αρμοδιότητες, ειδικότερα όσον αφορά τη λειτουργία των διαδικτυακών πλατφόρμων διαμοιρασμού βίντεο (video sharing platforms).

 Συναφώς, η επιτροπή ζήτησε πρόσθετα στοιχεία και επεξηγήσεις σε σχέση με ορισμένες πρόνοιες του προϋπολογισμού, καθώς και περαιτέρω ενημέρωση για τη λειτουργία της Αρχής.

 Η Κοινοβουλευτική Επιτροπή Εσωτερικών, αφού διεξήλθε τις επιμέρους πρόνοιες του υπό αναφορά προϋπολογισμού και αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση του νομοσχεδίου σε νόμο για την κατά νόμο έγκριση του προϋπολογισμού της Αρχής Ραδιοτηλεόρασης Κύπρου για το έτος 2022.

28 Φεβρουαρίου 2022

Αρ. Φακ.: 23.01.062.196-2021

ΔΠ/ΜΧ/ΑΠ/ΓΧ